हजारीबाग, : सीमा सुरक्षा बल (सीसुब)- 03 बटालियन मुख्यालय, टैगोर बिल्ला, कोलकाता में कार्यरत नदिया कोलकाता निवासी सीसुब जवान बैच नंबर 94006575 पी. के. पाल (41) की मौत बरही थाना अंतर्गत बाइपास मोड़ के समीप सड़क दुर्घटना में हो गई। शव का अंत्यपरीक्षण कर बीएसएफ को सौंप दिया गया। बताया जाता है कि जवान 4-5 साथियों के साथ हथियार लेने सीमा सुरक्षा बल प्रशिक्षण केन्द्र एवं विद्यालय, मेरू (हजारीबाग) आया था। यहां से सामान लेकर जवान गया जा रहे थे। इस दौरान बाइपास मोड़ में ज्यों ही बीएसएफ का वाहन मुड़ा त्यों ही पीछे से आ रहे आम लदे ट्रक ने धक्का मार दिया। इससे वाहन पर बैठे पी.के. पाल की मौत हो गयी और अन्य तीन जवान घायल हो गए। बताया जाता है कि टक्कर इतना जोरदार थी मृतक का सिर बुरी तरह से कुचल गया। तीन अन्य जवानों को हल्की चोटे आई है। घायल जवानों का इलाज अनुमंडल अस्पताल, बरही में करने के बाद छोड़ दिया गया। घटना के बाद ट्रक चालक और उपचालक फरार हो गए। वाहन को बरही पुलिस ने अपने कब्जे में ले लिया।